钦定古今图书集成/明伦汇编/家范典/第007卷 > 性理会通 > 《桑园许氏祠堂记》罗伦
## 钦定古今图书集成/明伦汇编/家范典/第007卷 > 性理会通 > 《桑园许氏祠堂记》罗伦

初祖之祭，古未有也，自程子焉。礼以义起者也，朱子
废之，以疑于禘也。为义而起者，重本也，厚天下之大
经也。为疑于禘而废者，明分也，正天下之大法也。二
子之意，并行而不悖也。《记》曰：“礼从宜。”宜者何？从程子
也。从程子者何？缘人情也。先王制礼，缘人情而设也。
不忘其所由始者，人之情也。今夫廛井之氓，始为宫
室者祀之，始为稼穑者祀之，始为饮食者祀之，凡有
功民生者皆祀之，不忘其始也。况吾身之所始乎？焉
可废也？《记》曰：“君子行礼，不求变俗。”又曰：“先王修其教，
不易其俗。”缘人情也。初祖之祠，土族之俗也。世士之
族，远或汉魏，近或唐宋，合族之众，多倍千，寡倍百，初
祖之祠，士族尚焉。初祖而下，高祖而上，简其有功德，
古所谓乡先生者配之。群祖则祭于墓而已，高祖而
下，则各祭于小宗之家。其为屋也，祠而不庙；其为享
也，荐而不祭。其时以冬至也，正至、朔望则参冠婚丧
则告，明谱读。约则会，善则书，过则惩，一于是祠焉，所
以维族人之心，使知千万人之身，其初一人之身也，
贵不至忽贱，富不至骄贫，少不至戾，长不至相视如
涂之人也。先王崇化道民之意，其亦庶乎！程子之说，
焉可废也。朱子废矣，然岁率族人一祭于墓焉，其徒
谓如墓必有祠，今墓远而祠于家，亦祠于墓之类也，
焉可废也？斯礼也，罗氏之族行之二十馀世矣，不以
程而始，不以朱而废，是亦可见人心之同然，而不能
自已“也。河平许氏，吾邑望族也，徙吉水桑园者十有
五世矣，世以儒鸣。初祖之祀，先祖之配，如吾族也。斯
礼也，士族之达礼也。是亦可见人心之同然，而不能自已也。”於戏！自先王至于今日，一心岂相远哉？所以
教而养之者，非其具耳。祀礼宗法，盖先王化成天下
人心之具也，非士之所得为也。许氏子能缵先人之
绪，行之于其族，时而可远焉，是为之兆也。许氏子名
楫，字济川，戊子贡士，学于予而志于古伦，是以记之。